ยูโอบีชูเอเชียแปซิฟิกโตดีส่งกองใหม่ลุยลงทุน
บลจ.ยูโอบี มองเอเชียแปซืฟิกเติบโต ส่งกองทุนใหม่ลงทุนในทุกสินทรัพย์ ผ่านฝีมือเจพี มอร์แกน บริหารพอร์ต
20 พ.ค. 2558

บลจ.ยูโอบี มองเอเชียแปซืฟิกเติบโต ส่งกองทุนใหม่ลงทุนในทุกสินทรัพย์ ผ่านฝีมือเจพี มอร์แกน บริหารพอร์ต
น.ส.ณัชชา สุนทรธาราวงศ์ กรรมการผู้จัดการ สายพัฒนาธุรกิจ บริษัทหลักทรัพย์จัดการกองทุน (บลจ.) ยูโอบี (ประเทศไทย) เปิดเผยว่า บลจ.ยูโอบีได้ออกกองทุนเปิด ยูโอบี สมาร์ท เอเชีย แปซิฟิก อินคัม ฟันด์ (UOBSAI) จัดจำหน่ายผ่านธนาคารยูโอบีและกองทุนเปิด ยูไนเต็ด เอเชีย แปซิฟิก อินคัม ฟันด์ (UAI) ซึ่งจัดจำหน่ายผ่านธนาคาร ทหารไทย และผู้สนับสนุนการขายหรือรับซื้อคืนที่ บลจ.แต่งตั้ง เปิดเสนอขายครั้งแรกในวันที่ 18-22 พ.ค.2558 
"บลจ.ยูโอบีมองว่าภูมิภาคเอเชียแปซิฟิก ยกเว้นญี่ปุ่น เป็นอีกกลุ่มประเทศที่เศรษฐกิจมีแนวโน้มเติบโตได้ดี นำโดยจีนและอินเดีย ซึ่งทั้ง 2 ประเทศเป็นตัวหลักสำคัญที่ทำให้เศรษฐกิจในภูมิภาคขยายตัวได้อย่างต่อเนื่อง โดย HSBC Research คาดการณ์จีดีพีจะเติบโต 6.5% ในปีนี้ และ 6.6% ในปี 2559 อีกทั้งนโยบายผ่อนคลายทางการเงินทั่วโลกที่ส่งผลบวกต่อการลงทุนในภูมิภาคนี้ จึงมีมุมมองบวกต่อการลงทุนในภูมิภาคเอเชีย จึงนำเสนอกองทุนให้แก่นักลงทุน"น.ส.ณัชชา กล่าว
กองทุน UOBSAI และ UAI จะลงทุนผ่านกองทุนเปิด JPMorgan Funds-Asia Pacific Income Fund กองทุนหลัก บริหารจัดการโดย JPMorgan Asset Management ซึ่งมีประสบการณ์เชี่ยวชาญด้านการลงทุนในแถบเอเชียแปซิฟิกยกเว้นญี่ปุ่น ด้วยกลุยทธ์เชิงรุกที่มีความยืดหยุ่นในการปรับพอร์ตการลงทุนกลุ่มสินทรัพย์ต่างๆ ซึ่งผสมผสานระหว่างหุ้น ตราสารหนี้และตราสารอื่นๆ ทั่วภูมิภาค ตามความเหมาะสมในแต่ละภาวะการลงทุน
นอกจากนี้กองทุน UOBSAI และ UAI จะพิจารณารับซื้อคืนหน่วยลงทุนอัตโนมัติไม่เกินปีละ 12 ครั้ง บลจ.ยูโอบี (ประเทศไทย) ในขณะที่ผลการดำเนินงานในอดีตของกองทุนหลักสามารถจ่ายปันผลด้วยอัตราเฉลี่ยกว่า 5.50% ต่อปี